کاکەمەم بۆتانی

کاکەمەم فەخری سامی ناسراو بە کاکەمەم بۆتانی (١٩٣٧ – ٢٥ی تشرینی یەکەمی ٢٠٢٠) نووسەرێکی کورد بوو. سەرۆکی یەکێتیی نووسەرانی کورد بووە.

 ژیان و کار 
کاکەمەم فەخری سامی لە ساڵی ١٩٣٧ لە کۆیە لەدایکبووە. باپیری خەڵکی جزیری ناوچەی بۆتانی باکووری کوردستان بووە. خوێندنی سەرەتایی لە ھەرتەل، کۆیە، و سلێمانی تەواو کردووە، و خوێندنی دواناوەندییش لە کەرکووک. ساڵی ١٩٤٨ بۆ خوێندنی زانکۆ دەچێتە بەغدا. بڕوانامەی دبلۆمی لە پەیمانگەی باڵای دارستان وەرگرتووە.

زوو دەچێتە نێو کاری سیاسی و دەبێتە ئەندامی یەکێتیی قوتابیانی کوردستان، و دواتر دەبێتە ئەندامی پارتی دیموکراتی کوردستان. لە ساڵی ١٩٦٥ وازی لە حیزبایەتی ھێنا.
لە ١٩٥٧ یەکەم چیرۆکی لە گۆڤاری ھەتاوی گیوی موکریانی بڵاوکردووەتەوە. لە ١٠ی شوباتی ١٩٧٠ لەگەڵ چەند کەسێکی دیکە، یەکێتیی نووسەرانی کوردیان دامەزراندووە. ھەروەھا لە ١٩٧٠ گرووپی ڕوانەگەیان دامەزراند لەگەڵ حسێن عارف، شێرکۆ بێکەس، جەمال شارباژێڕی، و جەلالی میرزا کەریم. دوای نسکۆی شۆڕشی ١٩٧٥ بڕیاری دا بەرھەمەکانی لە بڵاوکراوەکانی ژێر دەسەڵاتی ڕژێمی بەعس بڵاونەکاتەوە. لە ١٩٩٣ تا ٢٠٠٠ ڕاوێژکاری ڕووناکبیری بووە لە وەزارەتی ڕۆشنبیریی حکوومەتی ھەرێمی کوردستان. دواتر بووەتە سەرۆکی یەکێتیی نووسەرانی کورد.

 مەرگ 
کاکە مەم بۆتانی لە ٢٥ی تشرینی یەکەمی ٢٠٢٠ لە ھەولێر کۆچی دوایی کرد. تەرمەکەی لە گۆڕستانی شێخ ئەحمەد لە ھەولێر بە خاک سپێردرا.

 بەرھەمەکان 
 کتێبە چاپکراوەکان 
 کۆمەڵە چیرۆک و کورتەچیرۆک 
 بوومەلەرزە لە گۆمی مەندا (بەغدا، ١٩٦٩)
 سمکۆڵی ئەھریمەن (سلێمانی، ١٩٧٣)
 بازنە (ھەولێر، ١٩٧٩)
 خەرەندی مەرگ (ھەولێر، ١٩٩٢)

 ڕۆمان 
 درز (ھەولێر، ١٩٩٧)
 کەوشەنی پەیکەرتاشێکی تر (سلێمانی، ٢٠٠٣)
 میری ئاوایی وەرزێر (ھەولێر، ١٩٩٢)

 پەخشانە شیعری شیوەن 
 ھۆ – تاکە برا (ڕانیە، ٢٠٠٣)

 مێژووی سیاسی 
 لەدوو تۆڵی یاد داشتی شاردا (بە ناسناوی علی خالید حەمید، چاپخانەی پێشمەرگە، ١٩٨٤)
 تورکمانی کوردستانی باشوور (بە ناسناوی سامی فەخری، سلێمانی، ٢٠٠٢)

 ژیاننامە 
 کاکی کاکان (ھەولێر، ١٩٩٧)
 کاکە بلە. لە یاد من (سلێمانی، ٢٠٠٧)

 بیرەوەری و بەسەرھاتی نووسەر 
 کاکەمەمێکی تر (سلێمانی، ٢٠٠٣)
 ژانە ڕێیە خۆڵەمێشییەکان (سلێمانی، ٢٠٠٧)
 بەھارێزان (سلێمانی، ٢٠٠٨)

 ئابووری و ئاماری 
 دارەبەن لە پارێزگای سلێمانی (بەغدا، ١٩٨٥)
 بەرھەمی ڕۆژانەی کرێکارانی نەمامگای دارستان (ھەولێر، ١٩٨١)

 سەرچاوەکان 

پۆل:لەدایکبووانی ١٩٣٧
پۆل:مردووانی ٢٠٢٠
پۆل:نووسەرانی کورد